Opdateret kl. 10.18 med oplysninger fra Midt- og Vestjyllands Politi. En slikbutik beliggende på Storegade i Thisted blev natten til torsdag ramt af en voldsom eksplosion. Politiet modtog meldingen i nat klokken 0.42. Her lød et kæmpe brag inde fra butikken, og det satte alarmer fra områdets andre butikker i gang. - Ejendommen er totalskadet. Gavlen er blæst ud og ligger omme i gården, og gågaden er fyldt med glasskår, siger indsatsleder Rasmus Evaldsen fra Nordjyllands Beredskab til tvmidtvest.dk. Hvad der har forårsaget eksplosionen er Midt- og Vestjyllands Politi lige nu i gang med at efterforske. I en pressemeddelse skriver de, at de efterforsker branden som mistænkelig. - Ilden kom forholdsvist hurtigt under kontrol, og branden er nu slukket. Brandårsagen er pt. ukendt, men politiet efterforsker sagen som mistænkelig, og der opretholdes pt. afspærring af brandstedet, skriver MIdt- og Vestjyllands Politi. En person er kommet lettere til skade ved eksplosionen, der har totalt ødelagt butikken. Politiet har i løbet af natten sikret bygningen mod sammenstyrtning. Beredskabet er færdige med slukningsarbejde, og området er lige nu afspærret grundet nedstyrtningsfare. Beredskabsstyrelsen Nordjylland var på stedet med blandt andet 13 brandfolk, tankvogn og sprøjte. Det skriver Lars Høg Schou, der er operativ chef i Beredskabsstyrelsen, på Twitter. Ifølge Ekstrabladet blev butikkens inventar slynget ud på gaden ved eksplosionen - herunder en kummefryser. Til TV Midtvest fortæller vagtchefen ved Midt- og Vestjyllands Politi, at man allerede har hørt fra flere vidner. - Vi har allerede afhørt nogle vidner, men hvis der er andre, der har hørt eller set noget, er vi interesserede i at høre fra dem, siger vagtchef Henrik Nielsen. Hvis man har oplysninger i sagen, kan politiet kontaktes på 114.

Opsummering:
En voldsom eksplosion ramte i nat en slikbutik i Thisted. En person er lettere tilskadekommen.